THHF

THHF (Thessaloniki Hip Hop Festival) ήταν ετήσιο φεστιβάλ hip hop κουλτούρας που διοργανωνόταν στη Θεσσαλονίκη από το 2003 έως το 2016. Ιδρύθηκε από την ομάδα Zoltan Tribe και πραγματοποιούνταν σταθερά τον Δεκέμβριο, αποτελώντας σημείο αναφοράς της ελληνικής σκηνής της αστικής κουλτούρας. Τα αρχικά THHF αποδόθηκαν και ως «Taking Hip Hop Forward», περιγράφοντας την αποστολή του φεστιβάλ να ενισχύσει και να προωθήσει την hip hop κουλτούρα στην Ελλάδα.

Το THHF παρουσίαζε όλα τα βασικά στοιχεία της hip hop κουλτούρας (Rap, DJing, graffiti, breakdance, beatboxing), συνδυάζοντας συναυλίες με παράλληλες δράσεις όπως διαγωνιστικές ενότητες, εργαστήρια (workshops) και παράλληλες πολιτιστικές εκδηλώσεις.

 Ιστορικό και εξέλιξη 

Η πρώτη διοργάνωση πραγματοποιήθηκε το 2003 στον Μύλο Θεσσαλονίκης. Κατά τα πρώτα χρόνια (2003-2005) το THHF λειτούργησε κυρίως ως ετήσιο ζωντανό hip hop θέαμα, με συμμετοχή συγκροτημάτων, ράπερ και DJ από την ελληνική σκηνή και σταδιακά καθιερώθηκε ως θεσμός.

Από το 2006 και έπειτα η διοργάνωση διευρύνθηκε σε πολυθεματικό φεστιβαλικό πλαίσιο, ενσωματώνοντας κινηματογραφικές προβολές, εργαστήρια (beatmaking, DJ, beatbox), διαγωνιστικές ενότητες ραπ, μουσικών παραγωγών και graffiti, καθώς και συνεργασίες με κοινωνικούς φορείς.

Κατά τη διάρκεια της πορείας του, το THHF φιλοξένησε καλλιτέχνες από την Ελλάδα και το εξωτερικό, μεταξύ των οποίων οι RA The Rugged Man, Afu-Ra, Foreign Beggars, Wax Tailor, Zion I και Snowgoons, παράλληλα με εκπροσώπους της ελληνικής σκηνής όπως οι Razastarr, FF.C, Ζωντανοί Νεκροί, Εισβολέας και Βόρεια Αστέρια.

Την περίοδο 2007-2011 καθιερώθηκαν διαγωνιστικές ενότητες, όπως το MC Battle, το DJ Battle, το Remix Contest, το Beatmaking Soundclash και τα Blackbook Sessions, ενώ παράλληλα εκδιδόταν και επίσημο mixtape της διοργάνωσης.

Το 2012, με αφορμή τη δεκαετή παρουσία του, παρουσιάστηκε ως επετειακή έκδοση και εισήχθη ο θεσμός «Newcomer of the Year». Το ίδιο έτος αναπτύχθηκαν θεματικές δράσεις κατά του ρατσισμού (#AGAINSTRACISM).

Στις διοργανώσεις της περιόδου 2014-2016 περιλαμβάνονταν διαλέξεις, παρουσιάσεις βιβλίων, συνεργασίες με το Greek Beatbox Championship και κοινωνικές δράσεις αλληλεγγύης.

Σε δημοσίευμα του 2016 το φεστιβάλ χαρακτηρίζεται ως «το μεγαλύτερο και μακροβιότερο» hip hop φεστιβάλ της χώρας.

 Παράλληλοι θεσμοί και ενότητες 
Αναλυτικά οι διαγωνιστικές και εκπαιδευτικές ενότητες που λειτουργούσαν παράλληλα με τις συναυλίες.

 THHF MC Battle: Ετήσιος διαγωνισμός MCs, που καθιερώθηκε ως βασική ενότητα του φεστιβάλ από το 2007.
 THHF Beat Making Battle: Διαγωνισμός παραγωγών μεταξύ beatmakers με μορφή soundclash, που εμφανίζεται από το 2007.

 THHF Official Mixtape: Ετήσια μουσική συλλογή της διοργάνωσης με συμμετοχές καλλιτεχνών του φεστιβάλ, που καθιερώθηκε από το 2007.

 THHF Remix Contest: Ετήσιος διαγωνισμός παραγωγών (remix contest), που καθιερώθηκε από το 2009.

 THHF DJ Battle: Ετήσιος διαγωνισμός DJ, που καθιερώθηκε ως βασική ενότητα από το 2009.

 THHF Blackbook Sessions: Διαγωνισμός graffiti που εμφανίζεται από το 2011.

 Newcomer of the Year: Ανάδειξη νέου καλλιτέχνη με ζωντανή παρουσίαση, που καθιερώθηκε από το 2012.

 Greek Beatbox Championship 2014: Διαγωνισμός του Beatbox Greece που φιλοξενήθηκε το 2014.

Σε επιμέρους διοργανώσεις αναφέρονται επίσης workshops, showcases, προβολές ντοκιμαντέρ και παρουσιάσεις βιβλίων.

 Κοινωνικός χαρακτήρας 

Σε επιμέρους διοργανώσεις περιλαμβάνονταν δράσεις κοινωνικού χαρακτήρα και συνεργασίες με οργανισμούς.

Το 2006 φιλοξενήθηκε η Διεθνής Αμνηστία. Το 2011, εισάγεται η πρώτη θεματική δράση «#GREEKCRISIS», με στόχο την αποτύπωση της οικονομικής κρίσης μέσα από τις οπτικές καλλιτεχνών της σκηνής. Το 2012 η διοργάνωση αφιερώθηκε κατά του ρατσισμού (#AGAINSTRACISM). Το 2014 φιλοξενήθηκε το περιοδικό δρόμου «Σχεδία», ενώ το 2016 πραγματοποιήθηκε συλλογή ειδών πρώτης ανάγκης για πρόσφυγες.

 Ολοκλήρωση διοργάνωσης 

Η 14η διοργάνωση το 2016 παρουσιάστηκε ως «Grand Finale». Σε συνέντευξη, οι διοργανωτές ανέφεραν ότι «κλείνει ο κύκλος» του φεστιβάλ, σημειώνοντας ότι το τοπίο των hip hop διοργανώσεων στην Ελλάδα είχε μεταβληθεί σε σχέση με τα πρώτα χρόνια λειτουργίας του.

Μετά το 2016, επιμέρους διαγωνιστικές ενότητες του θεσμού εμφανίστηκαν σε συνεργασία με το Street Mode Festival στη Θεσσαλονίκη.

 Παραπομπές 

Κατηγορία:Συναυλίες
Κατηγορία:Φεστιβάλ
Κατηγορία:Ελληνικό hip hop
Κατηγορία:Hip hop